钦定古今图书集成/明伦汇编/官常典/第648卷 > 叶宗行
## 钦定古今图书集成/明伦汇编/官常典/第648卷 > 叶宗行

按《明外史循吏传》：“宗行，松江华亭人。永乐中，东吴大
水，松江尢甚，以黄浦下流壅塞，水无所归。宗行上书
请弃故道，濬范家港，引浦水入海，禁民无私作坝，以
遏其流。帝善其言，命往从尚书夏原吉相治。事竣，原
吉荐其才，擢钱塘知县。民困徭重，宗行定法，俾民自
占甲乙，书于册，循次役之，遂均。词讼稀简，不尚威严”，
未逾年，翕然称治。一日，庭前有蛇蜿蜒若有所诉，宗
行曰：“若岂有冤乎？吾当验之。”蛇徐入饼肆炉下，发之
得尸，乃肆主利其财而为之者，遂伏辜。尝行江中，忽
舟重不能进，视之，有尸挂于柁，盖里中人杀而沈之
者，亦捕其人抵法。仁宗在东宫，闻其名，戒所司不得
轻侮。按察使周新，风采严峻，独重宗行。尝候其出，潜
至邸舍视之，惟银鱼腊一裹，他无所有。新叹息携少
许去。明日，召宗行共食，曰：“此君家物也。”饮之至醉，用
己仪仗导之归，时呼为“钱塘一叶清。”十五年，营建北
京，宗行督工匠往役，卒于途。新闻之，悲悼累日，为文
以祭，钱塘吏民无不叹息泣下者。